张耒
书事寄晁应之
野笋空阶短，蒲芽出水齐。
柳垂萦鹊重，花袅带蜂低。
桑弱蚕登箔，池晴燕啄泥。
官闲无事役，地僻断招携。
目极榛芜地，心伤桃李蹊。
萎花辞雨泣，幽鸟别春啼。
白发惊身老，高楼对日西。
运逢诗将健，路入醉乡迷。
烧醑倾新腊，轻罗换旧裾。
香纨裁暑扇，密幄彻寒闺。
乔木阴垂屋，清渠冷接溪。
惜芳幽鷤蹄，催梦怨黄鹂。
高会思前日，酣歌到晓鸡。
驾羊君自幼，倚玉我惭黳。
谁解藏车辖，归来信马蹄。
还家门寂寂，过雨草萋萋。
气合非容易，官拘坐阻睽。
孤吟唯酒对，愁立见乌栖。
学懒因循过，诗成取次题。
相思不可望，烟霭暮凄凄。